**white lily**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ţi-am recunoscut paşii

naufragiaţi pe plajele arse ale clipei

în insula aceasta de la capătul timpului

viaţa aici urmează alt curs

dragostea mea

se conduce după alte reguli

pe care mă-ndoiesc că le cunoşti

vei supravieţui captiv în pânzele tentaţiei

te va sfâşia dorinţa de a pleca

de a rămâne

parfumul florii mele

aroma paradisului

distilată din lacrimile serafimilor

în amforele inimii

eu sunt white lily

vremea pentru mine nu are importanţă

veşnicia îmi aparţine

ţi-o pot dărui ca pe o promisiune

\*\*\*

mă pierd prin petalele nufărului

deschis în inima ta

măsor cu pasul visului

firida atriilor

încet să nu-ți tulbur neliniștea

și uit de timp

mă topesc

cremene pe altarul iubirii

înălțat din marmura clipei

n-o poate sfărâma niciun muritor

nu vreau să plec

nu pot să rămân

m-aș distila din lacrimile tale

să fiu mirul ce-ți unge fruntea

când te rogi să fii iubită

îți simt parfumul

îmi străbate sângele

ca o dimineață a începutului de lume

buzele mele îți ating amfora inimii

în căutarea paradisului etern

ești white lily

veșnicia e sinonimă cu sărutul tău

dăruit sub aripile îngerului care ne veghează

liliana trif ioan grigoraș